Aschaffenburg, im Mittloita Ascaffaburc (Burg am Eschenwasser nåch dem Bacherl Aschaff) ghoaßn, is im 5. Jåhrhundert vo den Alemannen gründet worn, erschte Siedlungshinweise findn si bereits aus da Stoazeit. Seit dem 10. Jåhrhundert (erste heit bekannte urkundliche Erwähnung im Jåhr 957) bis zum Reichsdeputationshauptschluß im Jåhr 1803 ghert Aschaffenburg zum Mainzer Kurfiarstntum und war damois de Zwoatresidenz vo de Mainzer Erzbischöfe. Des vom Erzstift Mainz weltlich beherrschte Territorium war im gesamten Mittloita und in da Frian Neuzeit sehr stark fragmentiert und da greßte zsammahängende Teil ("Oberes Erzstift") war um Aschaffenburg herum im Bereich vom heit so ghoaßnen Bayerischen Untermain. Deshalb war de Ståd a bedeitender Vawoitungssitz und oft aa Aufenthaltsort vo de Erzbischöfe und Kurfiarsten. Im Jåhr 975 is mit dem Bau vo da Stiftskira St. Peter, spada St. Peter und Alexander, oogfanga worn. 989 laßt da Erzbischof vo Mainz, Willigis, a Hoizbruck üba den Main baun. Um 1122 befestigt da Erzbischof Adalbert I. vo Saarbrücken de Siedlung. 1144 kriagt Aschaffenburg des Marktrecht und 1161 Stådrechte.